ห่วงกลุ่มคนพิการ สั่งกระทรวงแรงงาน ร่วมมือภาคเอกชน จ้างงานคนพิการทั่วประเทศ
พลเอก ประวิตร วงษ์สุวรรณ รองนายกรัฐมนตรี เป็นประธานพิธีลงนามบันทึกความเข้าใจโครงการจ้างงานคนพิการเชิงสังคม ระหว่างกรมการจัดหางานและสถานประกอบการชั้นนำ 7 แห่ง โดย พลเอก ประวิตร กล่าวว่า การยกระดับคุณภาพชีวิตของคนพิการให้มีคุณภาพชีวิตที่ดีขึ้น ลดความเหลื่อมล้ำและเสริมสร้างโอกาสให้คนพิการในประเทศไทยสามารถเข้าถึงสวัสดิการและบริการของรัฐ สามารถประกอบอาชีพเลี้ยงตัวเองและครอบครัวได้อย่างมีศักดิ์ศรีและไม่ถูกเลือกปฏิบัติ เป็นหนึ่งในนโยบายสำคัญของรัฐบาล จึงมอบหมายนายสุชาติ ชมกลิ่น รัฐมนตรีว่าการกระทรวงแรงงาน เร่งดำเนินการโครงการจ้างงานคนพิการเชิงสังคม ระหว่างภาครัฐและเอกชน จนเกิดความร่วมมือในวันนี้ ภายใต้โครงการบูรณาการเพื่อพัฒนาคุณภาพชีวิตกลุ่มเปราะบางรายครัวเรือน ระหว่าง 12 กระทรวง 1 หน่วยงาน เพื่อให้เป็นไปตามนโยบายรัฐบาลที่จะไม่ทิ้งใครไว้ข้างหลัง การลงนามบันทึกความเข้าใจในวันนี้ เป็นการสร้างแรงจูงใจให้แก่ทุกภาคส่วนจ้างงานคนพิการหรือผู้ดูแลคนพิการ แทนการส่งเงินเข้ากองทุนส่งเสริมการพัฒนาคุณภาพชีวิตคนพิการ หวังเป็นอย่างยิ่งว่าภาครัฐและภาคเอกชนจะได้ให้ความร่วมมือระหว่างการอย่างเข้มแข็งและดำเนินการภายใต้บันทึกความเข้าใจ จะนำไปสู่ผลสัมฤทธิ์ในการลดความเหลื่อมล้ำและสร้างความเสมอภาคอย่างยั่งยืนสำหรับคนพิการขณะที่ รัฐมนตรีว่าการกระทรวงแรงงาน กล่าวว่า ตามกฎหมายกำหนดให้สถานประกอบการที่มีลูกจ้างตั้งแต่ 100 คนขึ้นไป จ้างคนพิการ 1 คน หรืออัตรา 100 : 1 หากไม่สามารถดำเนินการได้ สถานประกอบการต้องนำส่งเงินเข้ากองทุนส่งเสริมและพัฒนาคุณภาพชีวิตคนพิการตามมาตรา 34 ในอัตรา 114,245 บาทต่อปี ซึ่งที่ผ่านมามีการนำส่งเงินเข้ากองทุนฯ ปีละกว่า 800 ล้านบาท ซึ่งวิธีนี้เป็นวิธีที่สะดวกต่อนายจ้าง/สถานประกอบการที่จะปฏิบัติตามกฎหมาย แต่คนพิการจะไม่ได้รับประโยชน์โดยตรง จึงได้มอบหมายกรมการจัดหางานโน้มน้าวสถานประกอบการเพื่อเปลี่ยนมาจ้างงานคนพิการเชิงสังคม โดยใช้สิทธิตามมาตรา 35 ประเภทจัดจ้างเหมาช่วงงานหรือการจ้างเหมาบริการ เงินก้อนเดิมที่ถูกนำส่งกองทุนฯ จะเปลี่ยนไปสร้างโอกาสให้คนพิการมีงานทำใกล้บ้าน คนพิการมีรายได้จากบริษัทโดยตรง ซึ่งจากความร่วมมือของสถานประกอบการภาคเอกชนทั่วประเทศ ยืนยันการจับคู่คนพิการพร้อมทำงานแล้ว 568 อัตรา จากเป้าหมาย 1,000 อัตรา แบ่งเป็น จากสถานประกอบการทั้ง 7 แห่งที่ร่วมทำ MoU จำนวน 329 อัตรา และสถานประกอบการเอกชนอื่นๆทั่วประเทศที่ให้ตำแหน่งรวม 239 อัตรา ทั้งหมดจะทำสัญญาจ้าง ภายใน 31 ธันวาคม 2564 และเริ่มปฏิบัติงานในวันที่ 1 มกราคม 2565 วิธีนี้คนพิการจะมีงานทำ มีอาชีพ มีรายได้ สามารถรับประโยชน์ได้โดยตรงด้านนายไพโรจน์ โชติกเสถียร อธิบดีกรมการจัดหางาน ผู้ลงนามความร่วมมือในวันนี้กล่าวว่า กรมการจัดหางาน ได้ประชาสัมพันธ์เชิงรุกให้สถานประกอบการเลือกใช้วิธีการจ้างเหมาบริการคนพิการ เพื่อปฏิบัติงานในหน่วยงานของรัฐในจังหวัดที่คนพิการอาศัยอยู่ เช่น โรงพยาบาลส่งเสริมสุขภาพตำบล โรงเรียน ศูนย์พัฒนาเด็กเล็ก ศูนย์ฟื้นฟูอาชีพคนพิการ และศูนย์บริการคนพิการของท้องถิ่น เทศบาล พร้อมมอบหมายให้สำนักงานจัดหางานจังหวัดทั่วประเทศเร่งดำเนินการต่อไปเพื่อให้ถึงเป้าหมายจ้างงานคนพิการครบ 1,000 อัตรา